text: Danfoss involveret i sag om karteldannelse
  30 august 2010 kl. 14.12
  Samtidig med glæden over koncernens overskud, gemmer der sig endnu en sag i regnskabet.
  Først kom der nyheden om Danfoss' succes med at vende minus til plus i det første halvår af 2010. Længere henne i det halvårlige regnskab er der også andre informationer at finde.
  I det skriver ledelsen, at:
  - Det ikke længere kan afvises, at medarbejdere uden topledelsens viden og i direkte modstrid med Danfoss' interne regler har deltaget i handlinger, som kan konstituere en overtrædelse af konkurrencelovgivningen i EU.
  Det har ledelsen ellers tidligere nægtet, efter at EU-kommisionen i 2009 kom på uanmeldt besøg hos Danfoss' fabrikker i Nordborg, Torino og Flensborg.
  I det nyligt fremlagte regnskab står der, at koncernen vil få foretaget en intern undersøgelse af sagen.
  